CELEX: C2005/106/71
Language: hu
Date: 2005-04-30 00:00:00
Title: T-70/05. sz. ügy: A European Dynamics S.A. által a European Maritime Safety Agency ellen 2005. február 14-én benyújtott kereset

30.4.2005   
            
            
               HU
            
            
               Az Európai Unió Hivatalos Lapja
            
            
               C 106/35
            
         A European Dynamics S.A. által a European Maritime Safety Agency ellen 2005. február 14-én benyújtott kereset
   (T-70/05. sz. ügy)
   (2005/C 106/71)
   Az eljárás nyelve: angol
   A European Dynamics S.A., székhely: Athén (Görögország), képviseli: N. Korogiannakis ügyvéd, kézbesítési cím: Luxembourg, 2005. február 14-én keresetet nyújtott be az Európai Közösségek Elsőfokú Bíróságához a European Maritime Safety Agency (Európai Tengerbiztonsági Ügynökség) ellen.
   A felperes keresetében azt kéri, hogy az Elsőfokú Bíróság:
   
               —
            
            
               semmisítse meg az EMSA határozatát, mely a felperes ajánlatát elutasította és a megbízást a sikeres ajánlattevőnek ítélte,
            
         
               —
            
            
               semmisítse meg az EMSA összes későbbi, a jelen keresetben vizsgált ajánlati felhívással kapcsolatos határozatát,
            
         
               —
            
            
               kötelezze az EMSA-t a kereset benyújtásával kapcsolatosan felmerült minden jogi és egyéb költsége és kiadása viselésére, akkor is, ha a keresetet elutasítja.
            
         Jogalapok és fontosabb érvek:
   A felperes társaság ajánlatot nyújtott be az EMSA EMSA/C-1/0104-2004. sz. (1) és EMSA C-2/06/04. sz. (2), a SafeSeaNet érvényesítése és továbbfejlesztése, valamint a tengeri balesetekre vonatkozó adatbázis, hálózat és menedzsment-rendszer tárgyában tett ajánlati felhívására. A megtámadott határozatban ezt az ajánlatot elutasították, és a szerződést más ajánlattevőnek ítélték.
   A megtámadott határozat megsemmisítésére irányuló keresetének alátámasztására a felperes azt állítja, hogy az alperes ügynökség megsértette a jóhiszeműség és a gondos ügyintézés elvét azáltal, hogy jelentős késedelemmel járt el, és elmulasztott megfelelő válaszokat adni az ajánlattevők kérdéseire az ajánlat benyújtását megelőzően. Az alperes azon az alapon tagadta meg a felperes kérdéseire történő válaszadást, hogy azokat késve nyújtották be, noha közvetetten elfogadta, hogy az érdekkörébe tartozó technikai problémák akadályozták a kérdések kézhezvételében. A felperes úgy véli, hogy amennyiben az alperes a kérdéseit időben és gondosan válaszolta volna meg, versenyképesebb ajánlatot tudott volna benyújtani.
   A felperes azt állítja továbbá, hogy az alperes megszegte a költségvetési rendeletet (3), valamint a 92/50 irányelv (4) 17. cikkének (1) bekezdését azáltal, hogy olyan értékelési szempontokat használt, különös tekintettel az ajánlattevők korábbi tapasztalatára, melyeket az ajánlati felhívásban nem részleteztek, és nem is illesztettek be.
   A felperes azt is állítja, hogy az alperes nyilvánvaló mérlegelési hibát vétett, amikor úgy tekintette, hogy a nyertes ajánlattevő ajánlata előnyösebb volt az alperesénél. E tekintetben a felperes vitatja, hogy előre meghatározott, objektív módszert alkalmaztak volna ajánlata értékelésénél, hanem ellenkezőleg, az alkalmazott feltételek szubjektív értékelést tettek lehetővé, és végül, hogy nem volt világos és objektív mértékrendszer.
   A felperes végül azt állítja, hogy az alperes elmulasztott megfelelő információkat adni, és elmulasztotta intézkedéseit kellően megindokolni azáltal, hogy a felperes jogos és időben benyújtott kérdéseire nem válaszolt.
   
      (1)  HL 2004 S 126-106254
   
   
      (2)  HL 2004 S 128-108027
   
   
      (3)  Az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendelet (HL L 248., 2002.9.16., 1. o.)
   
      (4)  A szolgáltatásnyújtásra irányuló közbeszerzési szerződések odaítélési eljárásainak összehangolásáról szóló, 1992. június 18-i 92/50/EGK tanácsi irányelv (HL L 209., 2002.7.24., 1. o.)